عمران خان حکیم سعید گراؤنڈ میں جلسہ کر لیں، بلاول کی پیشکش
فائرنگ کی ویڈیو منظر عام پر آگئی ہے۔ ادھر، ہنگامہ آرائی کا مقدمہ عزیز بھٹی پارک تھانے میں درج کر لیا گیا ہے۔ مقدمہ سرکار کی مدعیت میں دونوں جماعتوں کے خلاف درج کیا گیا ہے۔ مقدمے میں دونوں جماعتوں کے 700 کارکنوں کو نامزد کیا گیا ہے
کراچی — پاکستان پیپلز پارٹی کے چیئرمین بلاول بھٹو زرداری نے تحریک انصاف کے سربراہ عمران خان کو آئندہ ہفتے کے روز حکیم سعید گراؤنڈ گلشن اقبال میں جلسہ کرنے کی پیشکش کی ہے۔ ان کا کہنا ہے کہ ’’یہ شہر ہمارا ہے۔ ہم کہیں اور جلسہ کرلیں گے۔ ‘‘ اس پیشکش سے ایک روز قبل دونوں جماعتوں کے کارکنوں کے درمیان اسی گراؤنڈ میں جلسہ کرنے کے معاملے پر گزشتہ رات تعطل پیدا ہوگیا تھا، جبکہ رات گئے دونوں گروپس آپس میں جھگڑ پڑے تھے۔ ہوائی فائرنگ کی گئی، جبکہ کچھ گاڑیوں کو آگ لگادی گئی۔ دونوں جماعتوں کی جانب سے ایک دوسرے کے کیمپس نذر آتش کئے جانے کے الزامات بھی سامنے آئے، جبکہ صورتحال کو کنٹرول میں لانے کے لئے پولیس اور رینجرز کی بھاری نفری طلب کرنا پڑی۔ منگل کی صبح سے ایک مرتبہ پھر یہ معاملہ خبروں کی زینت بنا ہوا تھا کہ آخر کون سی جماعت 12مئی کو یہاں جلسہ کرنے میں کامیاب ہوسکے گی۔ تاہم، شام ہوتے ہوتے پارٹی سربراہ بلاول نےجھگڑا نمٹا دیا۔ پیر کو رات گئے حکیم سعید گراؤنڈ میں ہونے والی ہنگامہ آرائی کا مقدمہ عزیز بھٹی پارک تھانے میں درج کر لیا گیا۔ مقدمہ سرکار کی مدعیت میں دونوں جماعتوں کے خلاف درج کیا گیا ہے۔ مقدمے میں دونوں جماعتوں کے 700 کارکنوں کو نامزد کیا گیا ہے۔ پولیس کے مطابق، مقدمے میں جلاؤ گھیراؤ، توڑپھوڑ اور ہنگامہ آرائی کی دفعات شامل کی گئی ہیں۔ مقامی میڈیا رپورٹس کے مطابق، ہنگامہ آرائی اور ہوائی فائرنگ کی ویڈیو منظر عام پر آگئی ہے جس میں دو پولیس اہلکار جو پی ٹی آئی رہنما علی زیدی کے گارڈ کے طور پر تعینات تھے انہیں سرکاری اسلحہ سے فائرنگ کرتے ہوئے دکھایا گیا ہے۔ یہ ویڈیو پولیس کی ابتدائی تحقیقاتی رپورٹ کے بعد سامنے آئی ہے جس کی تصدیق کر دی گئی ہے۔ علی زیدی نےبھی اپنےگارڈز کی جانب سے فائرنگ کی تصدیق کی ہے۔ ان کا کہنا ہے کہ پولیس گارڈز نے مشتعل ہجوم سے انہیں بچانے کیلئے ہوائی فائرنگ کی۔